b'\n_START_ARTICLE_\nVen\xc4\x8deslav \xc4\x8copi\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nRodil se je 9.11.1893 o\xc4\x8detu Francu (1859-1911) in materi Tereziji roj. Bolko (1856-1936) v Lokavcu pri Slokarjih._NEWLINE_Osnovno \xc5\xa1olo je obiskoval v Lokavcu (1899-1907), nato privatno pripravljalno \xc5\xa1olo za u\xc4\x8ditelji\xc5\xa1\xc4\x8de v Se\xc5\xbeani (1907-1908), u\xc4\x8ditelji\xc5\xa1\xc4\x8de v Kopru (1908-1909) in Gorici (1909-1912). Usposobljenostni izpit je opravil leta 1914. Med prvo svetovno vojno je slu\xc5\xbeil kot avstro-ogrski vojak na Tirolskem, kjer je bil hudo ranjen. Po vojni se je dodatno izpopolnjeval na trgovski nadaljevalni \xc5\xa1oli v Ljubljani (1919), kmetijski nadaljevalni \xc5\xa1oli v Grmu pri Novem mestu (1921) ter opravil osem semestrov vi\xc5\xa1je pedago\xc5\xa1ke \xc5\xa1ole v Zagrebu (1921-1928), kjer je leta 1928 diplomiral iz pedagogike, psihologije in matematike. V tem obdobju je bil tudi u\xc4\x8ditelj v Pi\xc5\xa1ecah. Nato je pou\xc4\x8deval na ljubljanskem u\xc4\x8ditelji\xc5\xa1\xc4\x8du. Med drugo svetovno vojno je bil interniran v Koncentracijskem tabori\xc5\xa1\xc4\x8du v Dachauu. Po osvoboditvi 1945 je postal \xc5\xa1olski in\xc5\xa1pektor ter med drugim vodil prosvetno-pedago\xc5\xa1ko slu\xc5\xbebo v Ajdov\xc5\xa1\xc4\x8dini. Organiziral je Pedago\xc5\xa1ki center v Ljubljani, bil predavatelj in vodja \xc5\xa1tevilnih seminarjev za u\xc4\x8ditelje in urednik Male pedago\xc5\xa1ke knji\xc5\xbenice. V pedago\xc5\xa1kih revijah je objavljal \xc4\x8dlanke iz socialne pedagogike, metodike pouka, organizacije \xc5\xa1olstva, o stikih med \xc5\xa1olo in domom, o usposabljanju u\xc4\x8diteljev. Napisal je knjigi Pisanje (1950), ki obravnava metodo za\xc4\x8detnega pisalnega pouka, in Metrski sestav in u\xc4\x8dno navodilo (1962). V knjigi Osnovna \xc5\xa1ola na Slovenskem 1869-1969 (1970) je sodeloval z razpravama o zgodovini pouka matematike in geografije. Uredil je zbornik ob 100-letnici U\xc4\x8ditelji\xc5\xa1\xc4\x8da v Ljubljani (1973) in napisal \xc5\xa1tevilne \xc5\xbeivljenjepise slovenskih \xc5\xa1olnikov. Prejel je \xc5\xbdagarjevo nagrado. _NEWLINE_ Bil je o\xc4\x8de umetnostne zgodovinarke \xc5\xa0pelce \xc4\x8copi\xc4\x8d in fizika Milana \xc4\x8copi\xc4\x8da.'